[Lucius Episcopus, servus servorum Dei, dilecto filio Petro Cluniacensi Abbati, ejusque fratribus tam præsentibus quàm futuris regulariter substituendis in perpetuum. Quoniam sine veræ cultu religionis nec charitatis unitas potest subsistere, nec Deo gratum exhiberi servitium: expedit Apostolicæ auctoritati religiosas personas diligere, et religiosa loca, maximè quæ beati Petri juris existunt et ad Romanam spectant Ecclesiam specialiter. Sedis Apostolicæ munimine confovere, et sua jura eis illibata servare. Eapropter, dilecti filii, prædecessoris nostri felicis memoriæ Papæ Innocentii vestigiis inhærentes vestris justis postulationibus gratum impertimus assensum, atque Manerium de Lecdecumba, quemadmodum ab illustri viro Stephano Anglorum Rege, cum consuetudinibus et libertatibus illi pertinentibus, et omnibus appendiciis suis, de proprio Domino vobis devotionis intuitu concessum est, et scripto suo firmatum, pro centum videlicet marcis argenti, quas Henricus bonæ memoriæ Anglorum Rex prædecessor illius de thesauro suo annis singulis vobis concesserat, auctoritate Apostolica vobis, et per vos Cluniacensi Monasterio confirmamus: et præsentis scripti pagina communimus. Si qua igitur in futurum Ecclesiastica sæcularisve persona hujus nostræ confirmationis paginam sciens, contra eam temerè venire tentaverit, secundò tertióve commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et à sacratissimo Corpore ac Sanguine Dei ac Domini Redemptoris nostri Jesu Christi aliena fiat, atque in extremo examine districtæ ultioni subjaceat. Observantibus autem sit pax Domini nostri Jesu Christi, quatinus et hic fructum bonæ actionis percipiant, et apud districtum Judicem præmia æternæ pacis inveniant. Amen. Amen. Amen. Ego LUCIUS Catholicæ Ecclesiæ Episcopus. Ego Theodevinus sanctæ Rufinæ Episcopus. Ego Ramerius Presbyter Cardinalis tit. sanctæ Priscæ. Ego Imarus Tusculanus Episcopus. Ego Thomas Presbyter Cardinalis tit. Vestinæ. Ego Petrus Albanensis Episcopus. Ego Gillebertus Presbyter Cardinalis tit. sancti Marci. Ego Manfredus Presbyter Cardinalis tit. sanctæ Sabinæ. Ego Ranerius Presbyter Cardinalis tit. sancti Stephani in Celio monte. Ego Aribertus Presbyter Cardinalis tit. sanctæ Anastasiæ. Ego Hugo Presbyter Cardinalis tit. sancti Laurentii in Lucina. Ego Octavianus Diaconus Cardinalis sancti Nicolai in carcere Tulliano. Ego Guido in Romana Ecclesia altaris minister indignus. Ego Rodulphus Diaconus Cardinalis sanctæ Luciæ in sept. sol. Ego Gregorius Diaconus Cardinalis sancti Angeli. Ego Astoldus Diaconus Cardinalis sancti Eustachii juxta templum Agrippæ. Ego Joannes Diaconus Cardinalis sanctæ Mariæ novæ. Datum Laterani per manum Baronis sanctæ Romanæ Ecclesiæ Subdiaconi XI. Kalendas Junii, indictione VII. Incarnationis Dominicæ, anno M. C. XLIV. Pontificatus verò Domni Lucii II. Papæ, anno primo.]